वह मुझे अपने साथ लेकर जाना चाहती थीं, मैं सहर्ष तैयार हो गई । हर दिन वह मेरा ख्याल रखती हैं ...महाराष्ट्री पद्धति से बने व्यंजन खिलाती हैं। गर्मागर्म रोटी जिसे यहाँ चपाती कहते हैं, अपने खेत के उगे गेहूँ, घर की चक्की के पिसे आटे की मुलायम रोटी; वह मेरे हाथ में मुलायमियत से थमा देती हैं। उनका प्यार मुझे फलटन से जोड़े रखता है ...वह पूरी कोशिश करती हैं कि मुझे दिल्ली-इलाहाबाद की याद न आए। ऐसी नंदा भाभी के लिए मंदिर तक जाने का साथ तो देना ही पड़ेगा। मनाही का सवाल कहाँ उठता है।